16. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ. 46026/2474/540 της 23 Μαΐου/21 Ιουν. 1973 (ΦΕΚ Β΄  686) Περί ρυθμίσεως τρόπου εξοφλήσεως παλαιών οφειλών μελών προς τους Οργανισμούς Εγγείων Βελτιώσεων. Έχοντες υπ’ όψει: α)Την παρ. 5 του άρθρ. 4 του Ν.Δ. 1277/72 «περί τροποποιήσεως και συμπληρώσεως του Ν.Δ. 3881/58 περί έργων Εγγείων Βελτιώσεων». β)Τας διατάξεις του Β.Δ. 40/72 «περί κωδικοποιήσεως εις ενιαίον κείμενον των ισχυουσών διατάξεων περί Υπουργικού Συμβουλίου και Υπουργείων», εν συνδυασμώ προς την υπ’ αριθ. 8342/14.12.72 απόφασιν ΥΠΕΘΟ «περί μεταβιβάσεως αρμοδιοτήτων εις τους Υφυπουργούς, τον Γενικόν Γραμματέα και τους Αναπληρωτάς Γενικούς Γραμματείς ΥΠΕΘΟ». γ)Σχετικήν εισήγησιν της ΥΕΒ, αποφασίζομεν: Καθορίζομεν τον τρόπον εξοφλήσεως των προς τους Οργανισμούς Εγγείων Βελτιώσεων (ΓΟΕΒ και ΤΟΕΒ), τον Οργανισμόν Κωπαΐδος, τον Αρδευτικόν Οργανισμόν Στυμφαλίας–Ασωπού–Κορινθίας (ΑΟΣΑΚ) και τας Τοπικάς Επιτροπάς Αρδεύσεως (ΤΕΑ) παλαιών οφειλών των μελών των δι’ ετησίων δόσεων ως κάτωθι: α.Οφειλαί μέχρι ποσού δραχ. 500 καταβάλλονται εις μίαν ετησίαν δόσιν. β.Οφειλαί μέχρι ποσού δραχ. 1.000 καταβάλλονται εις δύο ισοπόσους ετησίας δόσεις. γ.Οφειλαί μέχρι ποσού δραχ. 2.400 καταβάλλονται εις τρείς ισοπόσους ετησίας δόσεις. δ.Οφειλαί μέχρι ποσού δραχ. 4.000 καταβάλλονται εις τέσσαρας ισοπόσους ετησίας δόσεις. ε.Οφειλαί μέχρι ποσού δραχ. 7.500 καταβάλλονται εις πέντε ετησίας ισοπόσους δόσεις. ς.Οφειλαί άνω του ποσού των δραχ. 7.500 καταβάλλονται εις εξ ετησίας ισοπόσους δόσεις. Οι ΟΕΒ και λοιποί εν παρ. 2 Οργανισμοί δια τας ως ανωτέρω οφειλάς, δέον όπως συντάσσουν κατ’ έτος πίνακα των παλαιών οφειλετών, όστις θα περιλαμβάνη τους υποχρέους προς καταβολήν της ετησίας δόσεως, βάσει της ως άνω ρυθμίσεως νομιμοποιούντες τούτον κατά την διαδικασίαν του άρθρ. 4 του Ν.Δ. 1277/72 και αποστέλλοντες αυτόν εις τα οικεία Υποκαταστήματα της ΑΤΕ προς είσπραξιν ομού μετά του αποστελλομένου ετησίου πίνακος υποχρέων εκ των λοιπών δικαιωμάτων χρήσεως. Επί των ανωτέρω οφειλών η ΑΤΕ εισπράττει από τους υποχρέους τον κεκανονισμένον επί βραχυπροθέσμων δανείων προς «Μεμονωμένους» τόκον και πλέον τούτου από τους Οργανισμους την κεκανονισμένην προμήθειαν. Ειδικώς, δια τας περιπτώσεις, καθ’ ας δεν καταστή δυνατή, παρά τα ληφθέντα μέτρα, η είσπραξις εντός ευλόγου χρόνου, είτε υπό της Τραπέζης, είτε  υπό των Δημοσίων Ταμείων των εις τους πίνακας αναγραφομένων απαιτήσεων, οι Οργανισμοί ειδοποιούμενοι υπό της Τραπέζης υποχρεούνται να  λάβωσι αμελλητί κατά των καθυστερούντων, τα εις την διάθεσίν των αναγκαστικά μέτρα, συμπεριλαμβανομένης και της διακοπής περαιτέρω παροχής αρδευτικού ύδατος, συμφώνως προς το άρθρ. 8 του από 13.9.59 Β.Δ/τος «περί Οργανισμών Εγγείων Βελτιώσεων». Δια τον περιορισμόν των λαθών και αμφισβητήσεων των καταρτιζομένων πινάκων, δεόν όπως ειδοποιούνται εγγράφως υπό των Οργανισμών οι υπόχρεοι, παραλλήλως με την κατά την παρ. 1 του άρθρ. 4 του Ν.Δ. 1277/72, ανάρτησιν των πινάκων, ίνα εντός 15θημέρου υποβάλωσιν τας τυχόν ενστάσεις των. Πάσα τυχόν  αναφυομένη βάσιμος αμφισβήτησις υπό των οφειλετών μετά την οριστικοποίησιν και κατάθεσιν των πινάκων, θα επιλύεται εν συνεννοήσει μετά του οικείου Οργανισμού, επιστρεφομένων υπό τούτου των τυχόν αχρεωστήτως εισπραχθέντων. Η παρούσα δημοσιευθήτω δια της Εφημερίδος της Κυβερνήσεως. 